Плевен За Плевен – Любомир Буковски направи ценно дарение на Читалище „Съгласие“
Начало » Култура » Любомир Буковски направи ценно дарение на Читалище „Съгласие“
64 архивни материали, свързани с читалище „Съгласие 1869”, подари на културния институт Любомир Буковски. Поводът е 150-ия юбилей, който тази година се отбелязва с разнообразни прояви в най-старото плевенско читалище.
Това е малка част от дарението, което Любомир Буковски ще направи на читалище „Съгласие 1869”. По време на големите чествания на 150-ата годишнина, които ще бъдат през есента, той ще подари 100 броя плевенски вестници. В това число първата и втората годишнини на списание „Земледелие”, издавано от Янко Забунов. „Това е първото земеделско списание, свързано с учредяването на Българския земеделски народен съюз в Плевен. В него освен всички документални материали, интересното е, че има описани по дати и поименно всички земеделски дружби на територията на цялата страна, в това число и в тогавашния Плевенски край. По това може да се види как се е развивало земеделското движение в България”, разказа Буковски. В дарението му са включени и два юбилейни плевенски вестника от царско време, единият от които свързан с посещението 1936 г. на царското семейство и министри в Плевен по повод откриването на тогавашния Дом на армията. Няколко са юбилейните вестници след 9 септември 1944 г., свързани с българо-съветската дружба, със 100-годишнината на читалището и др.
#тагове: дарение Любомир Буковски читалище "Съгласие"